Δήλωση του Δημάρχου Διρφύων – Μεσσαπίων

Τις τελευταίες ημέρες διαπιστώνω ότι επιχειρείται να δημιουργηθεί μία απολύτως εσφαλμένη εικόνα σχετικά με τον τρόπο που διαχειρίστηκα το ζήτημα που ανέκυψε με τη θέση της Αντιδημάρχου Υγείας, Προσχολικής Αγωγής, Κοινωνικής Πολιτικής και Ισότητας των Φύλων.

Επειδή η αλήθεια δεν διαμορφώνεται ούτε από διαρροές ούτε από προσωπικές αφηγήσεις, αλλά από τα πραγματικά γεγονότα, οφείλω να ενημερώσω τους δημότες για όσα πραγματικά συνέβησαν.

Με τον Ν. 5314/2026 (ΦΕΚ Α' 103/29.06.2026) και την υπ' αριθ. 10/36761/01.07.2026 εγκύκλιο του Υπουργείου Εσωτερικών θεσπίστηκε, μεταξύ άλλων, ασυμβίβαστο μεταξύ της ιδιότητας του άμισθου Αντιδημάρχου και της ιδιότητας του δημοσίου υπαλλήλου, στην οποία περιλαμβάνονται και οι ιατροί του Εθνικού Συστήματος Υγείας.

Η συγκεκριμένη Αντιδήμαρχος υπηρετεί ως ιατρός του Ε.Σ.Υ.. Από την πρώτη στιγμή την ενημέρωσα προσωπικά για το νέο νομοθετικό πλαίσιο και για τις συνέπειες που αυτό συνεπαγόταν.

Εκείνη τη χρονική στιγμή υπήρχαν δύο επιλογές.

Η πρώτη ήταν να προχωρήσω άμεσα στην αντικατάστασή της, όπως έπραξαν αρκετοί Δήμαρχοι ανά την Ελλάδα, επιλέγοντας την ασφαλή αλλά βεβιασμένη λύση.

Η δεύτερη ήταν να αξιολογήσω ψύχραιμα τις εξελίξεις, να παρακολουθήσω τη δημόσια συζήτηση και τις πρωτοβουλίες του Υπουργείου Εσωτερικών και να μην οδηγήσω τον Δήμο σε μία διοικητική απόφαση που ενδεχομένως θα αποδεικνυόταν άσκοπη μέσα σε λίγες ημέρες.

Επέλεξα συνειδητά τον δεύτερο δρόμο.

Δεν λειτούργησα με πανικό. Δεν λειτούργησα υπό την πίεση της επικαιρότητας. Δεν επέλεξα να δημιουργήσω τετελεσμένα μόνο και μόνο για να μπορώ αργότερα να ισχυριστώ ότι «εφάρμοσα τον νόμο». Επέλεξα να σταθμίσω τα δεδομένα με θεσμική ευθύνη και διοικητική σοβαρότητα.

Η επιλογή αυτή δικαιώθηκε πλήρως.

Με νομοθετική τροπολογία του Υπουργείου Εσωτερικών και σχετική του εγκύκλιο, ανεστάλη η εφαρμογή της συγκεκριμένης διάταξης για ολόκληρη την παρούσα αυτοδιοικητική περίοδο και ορίστηκε ότι αυτή θα ισχύσει από την 1η Ιανουαρίου 2029. Έτσι, η Αντιδήμαρχος εξακολουθεί νόμιμα να ασκεί τα καθήκοντά της.

Ορισμένοι αναρωτήθηκαν γιατί δεν μετατράπηκε η θέση της σε έμμισθη Αντιδημαρχία.

Η απάντηση είναι απλή.

Η επιλογή αυτή θα σήμαινε ότι ένας άλλος Αντιδήμαρχος του Δήμου, ο οποίος είχε ήδη οριστεί σε έμμισθη θέση, θα έπρεπε να απωλέσει την ιδιότητά του ως έμμισθου Αντιδημάρχου, προκειμένου να μεταφερθεί η αντιμισθία στη συγκεκριμένη Αντιδήμαρχο.

Δεν ήμουν διατεθειμένος να στερήσω από έναν άλλο συνεργάτη μου τη θέση και την αντιμισθία που ήδη κατείχε, προκειμένου να αντιμετωπιστεί ένα ζήτημα το οποίο, όπως τελικά αποδείχθηκε, επιλύθηκε νομοθετικά λίγες ημέρες αργότερα. Μία τέτοια επιλογή θα ήταν άδικη, αδικαιολόγητη και θα δημιουργούσε χωρίς λόγο αναστάτωση στη λειτουργία της Δημοτικής Αρχής.

Σήμερα, εκ των υστέρων, τα γεγονότα μιλούν από μόνα τους.

Εκείνοι που προχώρησαν σε άμεσες αντικαταστάσεις καλούνται πλέον να διαχειριστούν τις συνέπειες των αποφάσεών τους. Εγώ επέλεξα την ψύχραιμη στάση της αναμονής, με πλήρη επίγνωση της ευθύνης που φέρει ένας Δήμαρχος όταν καλείται να λάβει κρίσιμες αποφάσεις. Και η επιλογή αυτή αποδείχθηκε ορθή.

Θα περίμενα, και μετά τη νομοθετική εξέλιξη που επιβεβαίωσε την ορθότητα της επιλογής μου να μην προβώ σε βεβιασμένες αποφάσεις, να υπάρχει τουλάχιστον η στοιχειώδης αναγνώριση αυτής της πραγματικότητας.

Αντί αυτού, διατυπώθηκαν δημόσιες αιχμές σε βάρος μου, οι οποίες δεν στηρίζονται ούτε στα πραγματικά περιστατικά ούτε στην εξέλιξη της υπόθεσης.

Δεν πρόκειται να ακολουθήσω αυτόν τον δρόμο.

Δεν θα αντιπαρατεθώ με συνεργάτες μου μέσω δημοσιευμάτων ούτε θα απαντώ σε υπαινιγμούς. Οι δημότες δεν ενδιαφέρονται για προσωπικές αντιπαραθέσεις. Ενδιαφέρονται να γνωρίζουν ποιος λέει την αλήθεια και ποιος ενεργεί με υπευθυνότητα.

Η αλήθεια είναι μία: ενημέρωσα άμεσα την Αντιδήμαρχο για τη νέα νομοθεσία, ανέλαβα την ευθύνη να αξιολογήσω τις εξελίξεις με ψυχραιμία, δεν προχώρησα σε κινήσεις που θα δημιουργούσαν αδικίες και αναστάτωση στη λειτουργία της Δημοτικής Αρχής και, τελικά, η επιλογή αυτή δικαιώθηκε από την ίδια την Πολιτεία.

Τα υπόλοιπα τα αφήνω στην κρίση των πολιτών.

Η διοίκηση ενός Δήμου δεν ασκείται με σπασμωδικές κινήσεις, ούτε με αποφάσεις που λαμβάνονται για να ικανοποιηθεί η επικαιρότητα της ημέρας. Ασκείται με γνώμονα τη νομιμότητα, τη θεσμική ευθύνη, την ψυχραιμία και τη δικαιοσύνη απέναντι σε όλους.

Με αυτές τις αρχές πορεύτηκα μέχρι σήμερα και με τις ίδιες αρχές θα συνεχίσω να υπηρετώ τον Δήμο Διρφύων – Μεσσαπίων και τους δημότες του.

